
Република Србија
АГЕНЦИЈА ЗА ЛИЦЕНЦИРАЊЕ

СТЕЧАЈНИХ УПРАВНИКА

Б Е О Г Р А Д
На основу члана 99. став 7. Закона о стечају (“Сл.гласник РС”, бр. 104/2009; 13/2010 и 83/2014) стечајни дужник Пољопривредно предузеће ПКБ ВОЋАРСКЕ ПЛАНТАЖЕ ДОО, Болеч – у стечају, Смедеревски пут бр. 120, матични број: 07042337, кога заступа стечајни управник Агенција за лиценцирање стечајних управника – Центар за стечај, а по пуномоћју повереник Новак Стајић 

ОГЛАШАВА

Издавање у закуп вишегодишњих засада воћа и 
осталог пољопривредног земљишта под засадима и без засада

прикупљањем писаних понуда

ПРЕДМЕТ ЗАКУПА:

Целина 1: Вишегодишњи засади под јабукама, (ајдаред, јонаголд, мелроза, златни делишес, грени смит, глостер), шљивама, вишњама, бресквама и другим коштичавим воћкама у површини од 267 ха 16 а и 23 м2 на локацијама и катастарским парцелама детаљно наведеним у огласној документацији.
Целина 2: Остало пољопривредно земљиште под засадима и без засада у површини од 1.527 ха на локацијама и катастарским парцелама детаљно наведеним у огласној документацији.
ТРАЈАЊЕ ЗАКУПА:

Закуп се уговара на период од девет месеци, од 01.03.2016. године до 30.11.2016. године (са могућношћу продужетка) али најдуже до уновчења имовине стечајног дужника која је предмет закупа, односно продаје стечајног дужника као правног лица у смислу одредби Закона о стечају.
ЗАКУПНИНА:
Закупнина се може платити једнократно – унапред, или у три једанке рате.

Уколико уплаћује укупан износ закупнине унапред, закупац је дужан да га уплати у року од 8 дана по потписивању уговора. Уколико се закупнина плаћа у три једнаке рате прва рата доспева 8 дана по потписивању уговора, друга рата доспева 08.06.2016. године, трећа рата доспева 08.09.2016. године.

Закупац који плаћа закупнину у ратама се обавезује да ће, пре потписивања уговора о закупу и на основу позива закуподавца, на име обезбеђења потраживања закуподавца по основу закупа дати банкарску гаранцију (првокласну, безусловну, наплативу на први позив) на цео износ закупнине, а која има рок важења до 31.01.2017. године. Давање наведеног обезбеђења, у захтеваној форми и износу, представља предуслов за потписивање уговора о закупу, који се мора закључити најкасније у року од 30 дана од дана отварања писаних понуда.

ОБАВЕЗЕ ЗАКУПЦА:
Осим закупнине, Закупац преузима обавезу да сноси и сразмерни део пореза на имовину, водни допринос, као и све друге трошкове који настану у вези са имовином која је предмет закупа.

ОДГОВОРНОСТ ЗАКУПЦА:
Закупац је кривично и материјално одговоран за сву штету која настане на имовини која је предмет закупа, као и за штету у непосредној вези са предметом закупа и насталу као последица обављања делатности.
Закупац нема право да од закуподавца потражује било какву накнаду по основу улагања у предмет закупа, нити му по том основу припада било какво право на предмету закупа.

УСЛОВИ:

Право на учешће у поступку прикупљања понуда имају сва правна и физичка лица која:
· након добијања профактуре, изврше уплату ради откупа огласне документације у износу од 30.000,00 динара. Профактура се може преузети сваког радног дана у периоду од 08.00 до 14,00 часова по претходном договору са повереником стечајног управника. Рок за откуп продајне документације је 18.02.2016. године;
· уплате износ од 300.000,00 динара за целину 1 и 1.800.000,00 динара за целину 2, на рачун стечајног дужника бр. 250-1070000375070-75 код „EUROBANK“ AД Београд. Рок за уплату новчаног износа је 18.02.2016. године. Понуђачима са којима се не закључи уговор о закупу новчани износ биће враћен у року од 5 дана од дана одржавања отварања понуда. Понуђачима са којима се закључи уговор о закупу уплаћени новчани износ биће урачунат у укупни износ закупнине;
· потпишу изјаву о губитку права на враћање новчаног износа. Изјава чини саставни део огласне документације.
Потпуна и уредна понуда треба да садржи следеће:

· све податке о подносиоцу понуде (име и презиме/ назив, адреса, телефон, бр. текућег рачуна, делатност) на образцу у документацији;
· назначење имовинске целине за коју се понуда подноси;
· јасну и недвосмислену понуду у динарима са назначењем укупног износа који се нуди за предмет закупа за временски период закупа одређен у огласу са потписом овлашћеног лица, уз јасну назнаку да ли се закупнина плаћа одједном или у 3 рате; 
· безусловну изјаву понуђача/овлашћеног лица понуђача да ће закупнину исплатити унапред по упутима из огласа (уколико се одлучи да исплати укупну закупнину унапред);
· безусловну изјаву понуђача/овлашћеног лица понуђача да ће пре закључења уговора доставити закупцу банкарску гаранцију захтеваног квалитета и у захтеваном износу са роком важења гаранције до 31.01.2017. године (уколико се понуђач одлучи да закупнину плати у ратама)
· извод из регистра привредних субјеката и ОП образац, ако се као потенцијални купац пријављује правно лице, за физичка лица фотокопија личне карте;
· овлашћење за заступање, односно предузимање конкретних радњи у поступку прикупљања понуда за закуп (за пуномоћнике);
· потписану изјаву о губитку права на повраћај новчаног износа за учешће на прикупљању понуда,.
Закуподавац задржава право да поништи оглашено издавање у закуп и  не прихвати ниједну понуду.
Одлуку о избору најбољег понуђача, на основу анализе достављених понуда и листе свих достављених понуда коју сачињава стечајни управник доноси одбор поверилаца стечајног дужника у складу са одредбом члана 28. Закона о стечају. Учесници огласа ће бити обавештени о избору најповољнијег понуђача, односно о одлуци закуподавца да не изабере ни једног понуђача у року од 3 дана од дана доношења одлуке.

Закуподавац неће уводити закупца у посед.
Понуда мора да буде јасна, недвосмислена, читко исписана, потписана и, уколико је подносилац понуде правно лице оверена печатом и потписком овлашћеног лица. Понуде са варијантама нису дозвољене. Све понуде се достављају на српском језику.
Затворене понуде, са назнаком „ПОНУДА ЗА ЗАКУП ЦЕЛИНЕ __, ПКБ ВОЋАРСКЕ ПЛАНТАЖЕ ДОО, Болеч, НЕ ОТВАРАТИ'', доставити најкасније до 11:45 часова дана 19.02.2016. године на адресу: Агенција за лиценцирање стечајних управника – Центар за стечај, Теразије 23, Београд.

У разматрање ће се узети само понуде које су потпуне (уредне) и које пристигну на назначену адресу  у наведеном року.

Отварање понуда одржаће се дана 19.02.2016. године у 12:00 часова (15 минута по истеку времена за прикупљање понуда) на адреси: Агенција за лиценцирање стечајних управника – Центар за стечај, Теразије 23, Београд у присуству комисије за отварање понуда и представника свих понуђача. Ако отварању понуда присуствује понуђач лично потребно је да исти поседује и пружи на увид доказ о идентитету (важећа лична карта или пасош). У случају да понуђача заступа овлашћено лице потребно је да исто лице приложи оригинал пуномоћја (овереног пред судом) за заступање на отварању писаних понуда.
Комисија за отварање понуда на лицу места три пута ће позвати понуђаче да побољшају своје понуде. Неблаговремене и непотпуне понуде неће бити предмет разматрања. Одбору поверилаца ће бити прослеђена само најбоља понуда на разматрање ради давања коначне сагласности. Одбор поверилаца није у обавези да прихвати ни једну од пристиглих понуда, из било ког разлога.
НАПОМЕНА:

Предмет закупа се издаје у виђеном стању и закупац се не може позивати на његове физичке недостатке. Закупац је дужан да пре потписивања уговора о закупу прегледа предмет закупа. Накнадне рекламације након потписивања уговора о закупу неће се признати.

Земљиште се не може издати у подзакуп без писaне сагласности закуподавца.

Осим закупнине, закупац преузима обавезу да сноси и сразмерни део пореза на имовину, водни допринос, као и све друге трошкове који настану у вези са имовином која је предмет закупа.

Све информације у вези са огласом, предметом закупа и откупом огласне документације могу се добити од повереника стечајног управника Новака Стајића на телефон 065/80-06-868.

Агенција за лиценцирање стечајних управника
Центар за стечај, Теразије 23, III спрат; тел: 011/30-25-799; факс: 011/30-25-761; e-mail: office@alsu.gov.rs

